Diari Oficial de la Generalitat Valenciana


Sumari del DOGV 6863, del 17-09-2012 (2012/8515)

ACORD de 14 de setembre de 2012, del Consell, pel qual s'aprova definitivament el Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó i el Projecte de Sostenibilitat per a la Creació de la Senda Itinerari del Vinalopó, del municipi d'Aspe.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6863

Data del DOGV
:   17-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8515


Data del document
:   14-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

ACORD de 14 de setembre de 2012, del Consell, pel qual s'aprova definitivament el Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó i el Projecte de Sostenibilitat per a la Creació de la Senda Itinerari del Vinalopó, del municipi d'Aspe. [2012/8515]  
El Consell, en la reunió del dia 14 de setembre de 2012, va adoptar l'acord següent:  
Vist l'expedient remés per l'Ajuntament d'Aspe relatiu al Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó, i el Projecte de Sostenibilitat per a la Creació de la Senda Itinerari del Vinalopó, i de conformitat amb els següents  
  
Antecedents de fet  
  
Primer. Per acord de 26 de febrer de 2008, el Ple de l'Ajuntament d'Aspe va acordar sotmetre el Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó, i el Projecte de Sostenibilitat per a la Creació de la Senda Itinerari del Vinalopó, a informació pública durant un mes. L'anunci es va publicar en el Diari Oficial de la Comunitat Valenciana núm. 5737, de 8 d'abril de 2008, i en el diari Información de Alicantede 12 de març de 2008. Després del període d'exposició al públic, en el qual no es van presentar al·legacions, el Ple de l'Ajuntament, en la sessió realitzada el dia 30 de juny de 2009, va aprovar provisionalment el programa i el projecte de referència. Igualment, el Ple va acordar sol·licitar expressament del Consell que en l'acord d'aprovació definitiva del programa delegue en el conseller competent per raó de la matèria l'aprovació definitiva del segon dels projectes previstos en el programa, el Projecte de Restauració d'Àrees Degradades en el Paratge de Los Algezares.  
  
D'una altra part, el ple de la corporació, en la sessió realitzada el dia 22 de desembre de 2009, va acordar aprovar el Programa Municipal de Caràcter Plurianual en Matèria d'Habitatge Protegit, redactat per l'Institut Valencià d'Habitatge, SA, dins del conveni de col·laboració subscrit el 10 de juliol de 2008 per l'Ajuntament d'Aspe amb la Conselleria de Medi Ambient, Aigua, Urbanisme i Habitatge.  
La Comissió Territorial d'Urbanisme d'Alacant, en la sessió de 28 de juliol de 2010, en relació amb el present expedient, va adoptar l'acord de suspendre la tramitació del Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó i del Projecte de Sostenibilitat per a la Creació de la Senda Itinerari del Vinalopó, fins que s'esmenaren les qüestions assenyalades en la consideració tecnicojurídica quarta de l'esmentat acord.  
  
A fi d'esmenar les qüestions indicades, l'Ajuntament d'Aspe va redactar un text modificat, que es va aprovar provisionalment pel Ple de la corporació el 21 de desembre de 2010.  
  
Segon. La documentació del programa està composta pels documents següents:  
1. Memòria descriptiva i justificativa.  
2. Relació dels projectes que desenrotllaran el programa.  
3. Cronograma global de les actuacions i el seu cost relacionat amb l'obtenció de les fonts de finançament.  
4. Estudi economicofinancer que concreta els mitjans que es comprometran per a l'execució del programa.  
5. Tipus de gestió.  
6. Justificació de la innecessarietat d'estudi d'impacte ambiental i de la innecessarietat d'estudi de paisatge.  
Per la seua banda, la documentació del projecte està composta per:  
1. Justificació de l'adequació al programa que desenrotlla.  
2. Projecte d'execució.  
3. Cronograma temporal del projecte.  
4. Justificació de la innecessarietat d'estudi d'impacte ambiental i de la innecessarietat d'estudi de paisatge.  
Tercer. El programa té com a objecte la programació de dos accions concretes que han sigut decidides com a resultat de l'anàlisi dels dèficits detectats en el Paratge de Los Algezares, espai natural en via de declaració com a tal, i de les necessitats que han de satisfer-se de manera prioritària en el dit paratge, d'acord amb el que preveu l'actual Pla General d'Ordenació Urbana d'Aspe i en el Pla Especial de Protecció del Paisatge i del Medi Natural del municipi d'Aspe.  
Per a això, es preveuen dos accions:  
1. Restauració d'àrees degradades i eliminació de punts d'abocaments incontrolats existents en el Paratge de Los Algezares.  
2. Creació d'una senda de xicotet recorregut denominat Itinerari del Vinalopó.  
L'àmbit de l'actuació del programa recau sobre sòl no urbanitzable del terme municipal d'Aspe comprés en el perímetre del Paratge de Los Algezares, que es troba en el sector més oriental del terme municipal, entorn del riu Vinalopó i limita amb els termes municipals d'Elx i Monforte del Cid.  
L'àmbit íntegre de l'última proposta de delimitació del paratge natural municipal de Los Algezares té una superfície de 4.823.632 m², i la major part d'estos sòls estan classificats com a Sòl No Urbanitzable d'Especial Protecció pel Pla Especial de Protecció del Paisatge i del Medi Natural del terme municipal d'Aspe, amb les categories següents :  
Sòl no urbanitzable d'especial protecció arqueològica.  
Sòl no urbanitzable d'especial protecció ambiental.  
Sòl no urbanitzable d'especial protecció de forests.  
Sòl no urbanitzable d'especial protecció de domini públic hidràulic.  
El Paratge de Los Algezares requerix d'una sèrie d'actuacions específiques associades a la coberta vegetal, amb la finalitat de restaurar la vegetació i recompondre la degradació de la diversitat d'hàbitats que l'ocupen. Un dels principals problemes que perjudiquen el Paratge de Los Algezares és la gran profusió d'abocaments incontrolats, que solen aparéixer en les zones més accessibles, constituïts principalment per residus inerts. Per a estos últims, han de dur-se a terme labors concretes de neteja i d'eliminació d'estos i s'han d'instal·lar panells informatius en les zones on tradicionalment hagen succeït i s'han de tancar l'accés a vehicles rodats per a evitar que es repetisquen.  
  
També s'han detectat certes irregularitats en l'ocupació del territori, com ara aterrassaments agrícoles que han invadit llits hidràulics, marges d'obertura de camins agroforestals, talussos de límits de terrenys agrícoles o de parcel·les industrials, talls de maquinària realitzats sobre vessants forestals per a esplanacions o moviments de terres, vessants inferiors d'embassaments de dimensions variables, parets internes de rambles i llits, etc.  
Es considera necessari actuar amb urgència sobre estes zones, de manera que es contraresten els processos de pèrdua de sòl agrícola i forestal. Hi ha actualment un total de vint punts d'abocaments i quatre àrees degradades que consten identificades, en les quals la realització de labors de neteja i restauració milloraria notablement el paisatge i l'entorn natural.  
A més del gran potencial ecològic que oferix, el Paratge de Los Algezares posseïx un elevat interés social, cultural i històric. L'Ajuntament d'Aspe planteja la possibilitat de crear una xarxa d'itineraris ambientals-culturals que recórreguen el Paratge de Los Algezares perquè mostren i donen a conéixer a tots els veïns i visitants ocasionals els valors paisatgístics i ambientals que els rodegen, els seus problemes i la seua fragilitat.  
Així, el projecte que es pretén programar, després dels tres presentats en anys anteriors, Itinerari de La Coca (PRV- 242), Itinerari d'Upanel (PRV-169) i Itinerari de la Fuente de la Gota (PRV-315), es planteja com la quarta de les rutes que engrossiria la xarxa municipal de sendes. Es tracta, per tant, de condicionar el trajecte proposat com a futura senda de xicotet recorregut denominat Itinerari del Vinalopó, que discorreria al costat del riu del mateix nom a través dels paratges d'El Río, La Coca i El Pantano, fins a aconseguir el límit amb el terme municipal d'Elx.  
La ruta proposada utilitza, majoritàriament, camins i vies ja existents.  
Amb el projecte que es proposa i acompanya el programa, de tramitació simultània, es pretén l'ordenació, homologació i foment de la senda de xicotet recorregut (PRV) que discorre pels paratges d'El Río i El Pantano, denominat Itinerari del Vinalopó.  
La senda de xicotet recorregut que es projecta condicionar i homologar es troba localitzada dins del terme municipal d'Aspe, i arranca des d'una zona adossada a la CV-847 per a internar-se cap als Paratges d'El Río, Los Altos de Jaime, Alto de los Madriles, El Colmenar, serra Carbonera, Llanos de la Monfortera, serra de l'Azafá i Peñas Colorás. El traçat afecta parcialment un àmbit classificat de risc d'inundació 1 segons el Pla d'Acció Territorial de Prevenció de Risc d'Inundacions en la Comunitat Valenciana (PATRICOVA).  
  
Es tracta d'un itinerari amb un recorregut de forma lineal i presenta diverses variants en alguns trams. Comença i acaba en el replà de recepció i aparcament annex a la CV-847 i no abandona en cap moment el terme municipal d'Aspe.  
El traçat intersecciona amb dos sendes de xicotet recorregut homologats amb els codis PRV-242 (La Coca) i PRV-169 (Upanel). El primer d'estos compartix amb el traçat l'entrada de desaigüe del barranc de La Coca des del camí Puente de Hierro fins a l'aqüeducte. Amb la senda d'Upanel compartix el tram de desembocadura del barranc de Los Ojos.  
La totalitat de les vies per les quals discorre la senda són camins municipals, senderes forestals i trams de vies pecuàries, en general camins ja oberts. També es van mantindre contactes favorables amb els propietaris de la parcel·la núm. 10 del polígon 11, parcel·la núm. 44 del polígon 12 i parcel·les núm. 20 i 21 del polígon 11, afectats pel pas i instal·lació de senyalètica i/o mobiliari, i l'autorització dels quals consta en els servicis jurídics municipals.  
El resum de la totalitat dels treballs a realitzar segons al Projecte per a la Creació de la Senda Itinerari del Vinalopó en el Paratge de Los Algezares del municipi d'Aspe, que s'adjunta al programa, comprén labors de condicionament de traçats i passos, senyalització del traçat per mitjà de la instal·lació de senyalètica i cartelleria vertical i horitzontal, dotació de mobiliari i equipaments bàsics d'ús públic necessaris per a habilitar diverses àrees de descans i interpretació repartides per l'itinerari, i gestió del tràmit federatiu d'homologació de la senda com a PRV.  
  
Es preveu la gestió directa dels projectes i el seu sotmetiment a la corresponent licitació pública del contracte d'obres en els termes de la Llei 30/2007, de 30 d'octubre, de Contractes del Sector Públic.  
Es pressuposta l'execució del projecte Itinerari del Vinalopó en 159.482,90 euros, i l'execució del projecte «Restauració d'àrees degradades i eliminació de punts d'abocaments incontrolats en el Paratge de Los Algezares» en 82.749,32 euros.  
Respecte al finançament de les actuacions, l'Ajuntament d'Aspe les finançarà per mitjà de les quotes de sostenibilitat procedents del cànon d'ús i aprofitament per la implantació d'actuacions en sòl no urbanitzable. Es preveu igualment que, si no aconseguixen les dites quantitats el total finançament, este podrà completar-se pel pressupost municipal de les anualitats de 2010 i 2011. Respecte d'això, s'aporta anàlisi de la situació econòmica financera de l'ajuntament esmentat, de la qual es deriva un resultat pressupostari i un romanent de tresoreria positius.  
  
D'altra banda, consta en l'expedient que, el 22 de desembre de 2009, el Ple de l'Ajuntament d'Aspe va aprovar el Programa Municipal de Caràcter Plurianual en Matèria d'Habitatge Protegit.   
El dit programa plurianual preveu, com una de les necessitats municipals a satisfer amb els béns i recursos del patrimoni municipal de sòl, que siga alliberada de la seua afectació a la promoció de vivendes protegides l'execució dels projectes de sostenibilitat previstos en el present programa.   
  
Quart. Consten en l'expedient els següents informes d'altres administracions o organismes les competències o béns demanials dels quals pogueren resultar afectats per la proposta:  
1. Direcció General d'Ordenació del Territori, de la Conselleria de Medi Ambient, Aigua, Urbanisme i Habitatge, Servici d'Ordenació Territorial, de 7 de juliol de 2007, de caràcter favorable quant al compliment de les determinacions del PATRICOVA, que assenyala que el traçat del camí satisfà les condicions d'ús del sòl al costat dels llits (article 30.2 del PATRICOVA).  
2. La Confederació Hidrogràfica del Xúquer va emetre, el 10 de març de 2009, una autorització per a l'execució de la senda Itinerari del Vinalopó, i va assenyalar les condicions particulars i generals a les quals s'haurà de subjectar l'execució de l'obra.  
3. Direcció General de Territori i Paisatge, de la Conselleria de Medi Ambient, Aigua, Urbanisme i Habitatge, de 12 de juliol de 2010, que assenyala el següent:  
«a) Respecte al programa, es realitzen les consideracions següents:  
L'objecte del programa de paisatge per a la restauració de zones degradades i creació de la senda Itinerari del Vinalopó es considera adequat.  
b) Respecte als projectes que desenrotllen el programa, es considera necessari:  
Utilitzar materials permeables per a l'adequació del ferm de la senda».  
4. Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, de 14 de juliol de 2010, que conclou el següent:  
«1. Una vegada analitzades les accions concretes associades al desenrotllament del Programa de Sostenibilitat per a la Restauració d'Àrees Degradades i la Creació de la Senda ltinerari del Vinalopó en el Paratge de Los Algezares d'Aspe, i revisada la legislació estatal i autonòmica vigent, es considera que el dit programa no està sotmés al procediment d'avaluació d'impacte ambiental.  
2. El programa i el projecte de sostenibilitat ambiental presentats han de contindre objectius concordants amb els establits en el Pla Especial de Declaració del Paratge Natural Municipal i s'ha d'ajustar a les regulacions establides en la normativa d'este.  
3. S'hauran d'incorporar al programa les consideracions ambientals establides pels diferents òrgans consultats en el procediment i complir la legislació sectorial vigent per a assegurar l'adequada protecció dels valors ambientals presents en este espai.  
4. El projecte de restauració d'àrees degradades i eliminació de punts d'abocaments incontrolats que es redacte en compliment del programa de sostenibilitat plantejat s'haurà de consultar a l'Àrea d'Avaluació Ambiental de la Conselleria de Medi Ambient, Aigua, Urbanisme i Habitatge, la qual determinarà la necessitat de sotmetre el dit projecte al tràmit d'avaluació ambiental o no».  
5. Direcció Territorial d'Alacant de la Conselleria de Cultura i Esport, de 22 d'octubre de 2010, de caràcter favorable.  
A més, consta informe de la Direcció General d'Habitatge i Projectes Urbans, de la Conselleria de Medi Ambient, Aigua, Urbanisme i Habitatge, d'11 de desembre de 2009, en el qual, de conformitat amb l'apartat 3.b) de l'article 2 de l'Orde d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i l'aprovació dels programes municipals destinats a cobrir les necessitats d'habitatge protegit, s'emet un informe de caràcter favorable en relació amb el Programa Municipal de Caràcter Plurianual en Matèria d'Habitatge Protegit a Aspe.  
  
Quint. En la sessió realitzada el 5 de març de 2012, la Comissió Territorial d'Urbanisme d'Alacant va acordar emetre dictamen favorable respecte al Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó i al Projecte de Sostenibilitat per a la Creació de la Senda Itinerari del Vinalopó, del municipi d'Aspe, a fi que la consellera d'Infraestructures, Territori i Medi Ambient emetera un informe favorable i elevara al Consell la proposta d'aprovació definitiva d'este i de delegar en la consellera d'Infraestructures, Territori i Medi Ambient l'aprovació definitiva del Projecte de Restauració d'Àrees Degradades en el paratge de Los Algezares previst en l'esmentat programa.  
  
Sext. En data 5 de juliol de 2012, la consellera d'Infraestructures, Territori i Medi Ambient va emetre un informe favorable respecte del Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó i al Projecte de Sostenibilitat per a la Creació de la Senda Itinerari del Vinalopó, del municipi d'Aspe, i va elevar al Consell la proposta d'aprovació definitiva d'este i de delegar en la consellera d'Infraestructures, Territori i Medi Ambient l'aprovació definitiva del Projecte de Restauració d'Àrees Degradades en el Paratge de Los Algezares previst en l'esmentat programa.  
  
Fonaments de dret  
  
Primer. De conformitat amb el que establixen els articles 76 i 80 de la Llei 4/2004, de la Generalitat, de 30 de juny, d'Ordenació del Territori i Protecció del Paisatge, la tramitació dels programes i dels projectes serà la mateixa que l'establida per als plans parcials en la legislació urbanística valenciana, és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, hauran de tindre's en compte les especialitats contingudes en l'article 78 del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell (ROGTU). La competència per a l'aprovació definitiva correspon al Consell, amb un informe previ de la persona titular de la conselleria competent en matèria de territori.   
Amb caràcter previ a l'emissió del dit informe, és pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, als tràmits dels quals remet el citat article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, per a la tramitació dels programes. A este efecte, és d'aplicació l'article 8 del Reglament dels Òrgans Territorials, d'Avaluació Ambiental i Urbanístics de la Generalitat, aprovat pel Decret 135/2011, de 30 de setembre, del Consell.  
  
  
Segon. La documentació s'estima completa en funció de l'objecte del programa i del projecte, als efectes del compliment dels articles 74 i 76 del Reglament d'Ordenació i Gestió Territorial i Urbanística, en relació amb l'article 75 de la Llei d'Ordenació del Territori i Protecció del Paisatge.  
  
Tercer. Quant a la naturalesa i abast de l'esmentat informe, s'ha d'indicar que este ha de circumscriure's a examinar l'adequació del programa i del projecte als principis de sostenibilitat i qualitat de vida desenrotllats en la Llei d'Ordenació del Territori i Protecció del Paisatge (article 78.4 del Reglament d'Ordenació i Gestió Territorial i Urbanística). A este efecte, s'assenyala que els objectius del programa es corresponen amb els ressenyats en l'article 72 -objectius de les accions per a la sostenibilitat i la qualitat de vida-, apartat 2.c), del Reglament d'Ordenació i Gestió Territorial i Urbanística, açò és, la protecció dels espais naturals que incloguen ecosistemes, hàbitats d'espècies i elements naturals significatius, fràgils, limitats o amenaçats i contribuïsquen a la consolidació dels corredors verds.  
  
  
Quart. Segons el que s'ha indicat en l'informe de la Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, de 14 de juliol de 2010, que s'ha transcrit en l'antecedent quart, el 26 de gener de 2011 es va demanar informe de l'Àrea d'Avaluació Ambiental sobre el compliment dels punts 2 i 3 de les conclusions de l'esmentat informe.  
El 26 de gener de 2012, el director general d'Avaluació Ambiental i Territorial va subscriure un nou informe ambiental que conclou que s'han incorporat, en el capítol VII, apartat 3, del programa de sostenibilitat, les consideracions establides en els punts 2 i 3 de les conclusions referides.  
  
Quint. S'han de comunicar a l'Ajuntament d'Aspe les següents qüestions perquè les considere durant la tramitació del segon dels projectes previstos en el present programa, açò és, el relatiu a restauració d'àrees degradades i eliminació de punts d'abocaments incontrolats existents en el Paratge de Los Algezares:   
1. De conformitat amb el que establix l'article 80 de la Llei d'Ordenació del Territori i Protecció del Paisatge, la tramitació del projecte serà la mateixa que l'establida per als plans parcials en la Llei Urbanística Valenciana.  
2. Durant la tramitació del projecte per a l'execució de l'actuació l'Ajuntament d'Aspe haurà de demanar informes dels organismes següents: Direcció General de Medi Natural, de la Conselleria d'Infraestructures, Territori i Medi Ambient; Subdirecció General d'Ordenació, Planificació i Actuacions Territorials Estratègiques, de la Conselleria d'Infraestructures, Territori i Medi Ambient; Direcció Territorial d'Alacant de la Conselleria de Turisme, Cultura i Esports; i Confederació Hidrogràfica del Xúquer.  
  
Sext. Respecte a la condició continguda en l'informe de la Direcció General de Territori i Paisatge de 12 de juliol de 2010, respecte al Projecte per a la Creació de la Senda Itinerari del Vinalopó, s'ha d'assenyalar que el projecte preveu que en el cas que es considere necessari es procedirà al reblert i compactació del ferm de les vies, i s'aportarà el material necessari per a això. Es recorda a l'Ajuntament d'Aspe que el material que s'utilitze haurà de ser permeable.  
  
Sèptim. Com s'ha indicat, el programa preveu que l'Ajuntament d'Aspe finance la seua aportació per mitjà de les quotes de sostenibilitat procedents del cànon d'ús i aprofitament per la implantació d'actuacions en sòl no urbanitzable. Es preveu igualment que, si no aconseguixen les dites quantitats el total finançament, este podrà completar-se pel pressupost municipal de les anualitats de 2010 i 2011. Respecte d'això, s'aporta anàlisi de la situació econòmica financera de l'ajuntament esmentat, de la qual es deriva un resultat pressupostari i un romanent de tresoreria positius.  
D'altra banda, consta en l'expedient que, el 22 de desembre de 2009, el Ple de l'Ajuntament d'Aspe va aprovar el Programa Municipal de Caràcter Plurianual en Matèria d'Habitatge Protegit. Este programa plurianual preveu, com una de les necessitats municipals a satisfer amb els béns i recursos del patrimoni municipal de sòl, que siga alliberada de la seua afectació a la promoció de vivendes protegides l'execució dels projectes de sostenibilitat previstos en el presenta programa.  
  
En relació amb esta última previsió, s'ha de comunicar el següent:  
  
De conformitat amb el que establix l'article 259 de la Llei Urbanística Valenciana, en el seu apartat 1, «els béns i recursos que integren el patrimoni públic de sòl, així com els ingressos obtinguts per mitjà de l'alienació, permuta o cessió de terrenys i la substitució de l'aprofitament corresponent a l'administració pel seu equivalent econòmic, hauran de ser destinats a la construcció de vivendes sotmeses a algun règim de protecció pública o, previ compliment del que disposa l'apartat 2, a altres actuacions d'interés social». Únicament, de conformitat amb el que establix l'apartat 2 del mateix article, «quan la demanda d'habitatge protegit estiga satisfeta justificadament, i s'acredite en un programa municipal, de caràcter plurianual, destinat a cobrir les necessitats de vivendes subjectes a algun règim de protecció pública, concertat amb la conselleria competent per raó de la matèria, i la necessitat del municipi de destinar-los a altres usos d'interés públic així ho exigisquen, podrà reduir-se o eximir-se l'obligació de destinar-los a la construcció de vivendes sotmeses a algun règim de protecció pública, i es poden destinar en este cas a altres actuacions d'interés social». Entre les quals es troben (apartat 3, lletra e) les actuacions d'iniciativa pública destinades a la conservació i millora del medi ambient, de l'entorn urbà i protecció del patrimoni arquitectònic i del paisatge. Tot l'anterior en la redacció vigent en el moment d'inici del present expedient. Per tant, el finançament del programa és possible a càrrec dels ingressos obtinguts per l'alienació del patrimoni públic de sòl sempre que s'acredite, en un programa municipal plurianual concertat amb la conselleria competent quant a la matèria, que la demanda d'habitatge protegit està satisfeta justificadament.  
  
A este respecte, l'Orde d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i aprovació dels programes municipals destinats a cobrir les necessitats d'habitatge amb protecció pública, establix, en l'article 5. Efectes, el següent: «des de la data d'eficàcia del programa, el corresponent ajuntament podrà destinar la totalitat o part dels béns i drets del seu patrimoni municipal del sòl al fet que estiga obligat per la legislació aplicable, així com els recursos derivats de la seua transmissió, a altres usos d'interés social, en els termes del programa». Per tant, una vegada aprovat el programa municipal destinat a cobrir les necessitats d'habitatge protegit, l'Ajuntament d'Aspe pot destinar béns i drets del seu patrimoni municipal de sòl a altres fins d'interés social, sempre que així es preveja en el programa. Previsió que en relació amb l'objecte del present resulta de l'apartat 9.1 del Programa Municipal de Caràcter Plurianual en Matèria d'Habitatge Protegit, aprovat pel Ple de la corporació municipal d'Aspe en la sessió realitzada el dia 22 de desembre de 2009. Este apartat establix les necessitats a satisfer amb els béns i recursos del patrimoni municipal de sòl que, si és el cas, siguen alliberats de la seua afectació a la promoció de vivendes protegides, i hi consta expressament el següent epígraf 4.b) Execució dels Projectes de Sostenibilitat previstos en el Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó.  
  
  
Per allò que s'ha exposat, està acreditada la viabilitat de finançar el programa amb els béns i recursos del patrimoni municipal de sòl, en els termes plantejats per l'Ajuntament d'Aspe en el Programa Municipal de Caràcter Plurianual en Matèria d'Habitatge Protegit aprovat.  
  
L'acord d'aprovació s'ha de publicar en el Diari Oficial de la Comunitat Valenciana, d'acord amb el que disposen els articles 87 del ROGTU i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Vistos els preceptes legals citats, la Llei de Règim Jurídic de les Administracions Públiques i del Procediment Administratiu Comú i la resta de disposicions de general i pertinent aplicació, a proposta de la consellera d'Infraestructures, Territori i Medi Ambient, el Consell   
  
  
ACORDA  
  
Primer  
Aprovar definitivament el Programa de Sostenibilitat per a la Restauració d'Àrees Degradades i la Creació de la Senda Itinerari del Vinalopó i el Projecte de Sostenibilitat per a la Creació de la Senda Itinerari del Vinalopó, del municipi d'Aspe.  
  
Segon  
Delegar, en la persona titular de la conselleria competent per raó de la matèria, l'aprovació definitiva del Projecte de Restauració d'Àrees Degradades en el Paratge de Los Algezares, previst en l'esmentat programa.   
  
Contra el present acord, que posa fi a la via administrativa, es podrà interposar recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació del present acord en el Diari Oficial de la Comunitat Valenciana, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa. Tot això sense perjuí que les persones interessades puguen interposar qualsevol altre recurs que estimen oportú.  
  
  
Valencia, 14 de setembre de 2012  
  
El vicepresident i secretari del Consell,  
JOSÉ CISCAR BOLUFER